E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2020. július 20-i rendkívüli ülésére**

**Javaslat ”A helyi identitás és kohézió erősítése Szombathelyen” elnevezésű, TOP-6.9.2-16-SH1-2018-00001 azonosító számú projekt vonatkozásában vélemény kialakítására**

A Savaria Városfejlesztési Nonprofit Kft. ”A helyi identitás és kohézió erősítése Szombathelyen” elnevezésű TOP-projekt kapcsán 2019. április 17. napján kötött támogatói szerződést. A projektben a Társaság a Kedvezményezett, konzorciumi partner az AGORA Szombathelyi Kulturális Központ. A Városstratégiai, Idegenforgalmi és Sport Bizottság 15/2020. (I.28.) VISB számú határozata alapján a projektről szóló tájékoztatót megtárgyalta, majd Szombathely Megyei Jogú Város Közgyűlése a 9/2020. (I.30) Kgy. számú határozatával a tájékoztatást tudomásul vette, továbbá a kiegészített beszámolót a Bizottság a 111/2020. (VI.23.) VISB számú határozatával elfogadta.

A fenti projekt vonatkozásában a Pénzügyminisztérium Jogi és RPF Felülvizsgálati Főosztály szabálytalansági eljárást rendelt el 2020. június 30. napján, melyről a Társaság 2020. július 9. napján kapott értesítést. Az eljárás elrendelésének oka a Főosztály álláspontja szerint a közbeszerzési eljárás mellőzésével megvalósított 3 db beszerzés (2019. augusztus 26-án kötött 1 db szerződés és 2020. január 9-én kötött 2 db szerződés). Döntésük alapján a projekt szerződés szintű pénzügyi felfüggesztésére került sor szabálytalansági gyanú alapján már 2020. június 17. napján.

A Társaság a projekt kapcsán 2019. május 2. napján a Dr. Kardkovács és Társai Ügyvédi Irodával kötött megbízási szerződést a (köz)beszerzési feladatok ellátására. A Társaság korábbi ügyvezetője, a projektmenedzser és a gazdasági vezető (továbbiakban: menedzsment) folytatott egyeztetéseket a tanácsadóval. A támogatói szerződés mellékletét képezte a Kedvezményezett nyilatkozata, miszerint közbeszerzési eljárást fog lefolytatni az érintett beszerzések vonatkozásában, ezt a Társaság a 2019. évi közbeszerzési tervében is szerepeltette. 2019. június 13. napján nemzeti nyílt közbeszerzési eljárást indított el a tanácsadó közreműködésével, amelyet az ajánlattételi határidő lejárata előtti napon az ügyvezető visszavont tekintettel arra, hogy a Társaság menedzsmentje és a tanácsadó arra jutottak, hogy a Kbt. bizonyos paragrafusai alapján nem szükséges közbeszerzési eljárást lefolytatni.

A Dr. Kardkovács és Társai Ügyvédi Iroda jelenleg is fenntartja azon álláspontját, mely szerint a szabálytalansági eljárással érintett beszerzési eljárások lefolytatására a közbeszerzés jogszerű mellőzésével került sor, ennek részletes indoklását előzetes válaszlevél-tervezetében levezette a Kft-nek.

Az Irányító Hatósággal folytatott előzetes egyeztetések alapján két lehetséges út van a Társaság előtt:

**A.,** A Pénzügyminisztérium Jogi és RPF Felülvizsgálati Főosztály álláspontját a Társaság elfogadja. Az előzetes egyeztetések alapján a 2019-ben megkötött szerződés kapcsán (ZOTU-Reklám Kft. – 13 rendezvény, nettó 12.140 eFt) a Kincstári elfogadást követően nem lesz negatív jogkövetkezmény, a két 2020-ban megkötött szerződés vonatkozásában (Esport Universum Zrt. – 27 rendezvény, nettó 6.833 eFt; UNIQUE IMG Bt. nettó 1.036 eFt) pedig nem nyújt be elszámolási kérelmet a Támogató felé, a szerződéseket a vállalkozók beleegyezése esetén közös megegyezéssel felbontja, majd nemzeti nyílt közbeszerzési eljárást ír ki a tevékenységek ellátására. Ez esetben a két szerződésből eredő fizetési kötelezettségek a Társaságot terhelik mindösszesen nettó 7.869 eFt összegben, melyet az üzleti terve I. számú módosításakor abban szerepelteti saját költségként. A Dr. Kardkovács és Társai Ügyvédi Irodával folytatott személyes tárgyaláson megbeszéltek alapján a tanácsadó megállapodást kötne a Társasággal a kármegosztás vonatkozásában a Savaria Városfejlesztési Nonprofit Kft. oldalán ténylegesen felmerülő károk tekintetében, mely alapján maximum 2.500.000,-Ft azaz kettőmillióötszázezer forintot megfizetne. Sikeres megállapodás esetén így a Társaság tényleges terhe 5.369 eFt összeget tenne ki. A Főosztály a fenti tartalmú nyilatkozat alapján a Kft. rendelkezésére álló információk alapján a szabálytalansági eljárást megszüntetné, és a projekt kifizetéseinek felfüggesztését visszavonná.

**B.,** A Dr. Kardkovács és Társai Ügyvédi Iroda – mint (köz)beszerzési tanácsadó által 2020.07.13. napján elkészített válaszlevél tervezet alapján nem fogadja el a Kft. a Pénzügyminisztérium Jogi és RPF Felülvizsgálati Főosztály érvelését. Ez esetben a projekt továbbra is áll, teljes pénzügyi felfüggesztés mellett. A Főosztály az eljárásrend alapján Közbeszerzési Döntőbizottsághoz fog fordulni**,** mely eljárás átfutási ideje hónapokban mérhető. (Pro és kontra is fellelhető az interneten KDB-döntés hasonló ügyekben). Egy a Társaság számára hozott esetleges kedvezőtlen döntés alapján cca 2 MFt bírsággal is számolnia kell a Társaságnak, illetve igaza bizonyítására bírósági eljárást kell megindítania, melynek szintén bizonytalan a kimenetele. Egy esetleges eljárás 1-2 évbe is telhet, az eljárás végére a projekt befejezési határideje is lezárulhat, miközben a peres eljárás kapcsán további fizetési kötelezettségek is keletkezhetnek. Esetleges pernyertesség esetén sem tudja a Kft. a projektet befejezni, az idáig elköltött támogatást vissza kell fizetni. Pervesztés esetén kártérítési pert indíthat a cég a (köz)beszerzési tanácsadó Dr. Kardkovács és Társai Ügyvédi Iroda ellen, ami szintén hosszú időbe telhet, és kimenetele bizonytalan. Egy esetleges pervesztés a Társaság számára többletköltséggel jár, míg pernyertesség esetén a tanácsadóval kötött megbízási szerződés 3.10. pontja szerinti felelősségbiztosítása, továbbá a szerződésben rögzített káreseményenként meghatározott összeghatárig fedezetet biztosít a felelős akkreditált közbeszerzési szaktanácsadói tevékenysége körében okozott károkra.

Kiemelten fontos megemlíteni, hogy az AGORA esetében a felfüggesztés jelenleg 14 fő, a Savaria Városfejlesztési NKft. esetében pedig 3 fő munkavállaló és megbízotti jogviszonyban lévő személy munkavégzését lehetetleníti el, a mintegy 450 rendezvény megvalósítása áll, a helyi identitás és kohézió erősítése Szombathelyen a támogatás terhére nem valósul meg. A Társaság ezidáig 40.676.250,- Ft támogatással számolt el, 3.066.103,-Ft van benyújtás alatt és további 5.321.400,-Ft 2020. június 30-ig teljesített elem elszámolhatósága kérdéses. Az AGORA eddig 9.890.191,-Ft támogatással számolt el, 36.753.297,-Ft van benyújtás alatt.

A Főosztály által kifogásolt 2020-ban kötött két szerződés kapcsán 6.833.518,-Ft már kifizetésre került (27 db rendezvény vonatkozásában), illetve teljesült, de még kifizetésre nem került 1.036.590,-Ft összegű elszámolás. Ezek nélkül a projekt terhére a Kedvezményezett és az AGORA ezidáig mindösszesen 95.707.241 Ft összeget költött el (49.073 eFt összeget a Társaság és 46.643 eFt összeget az AGORA).

Amennyiben olyan döntés születik, amelynek eredményeképpen a projekt megvalósítása nem folytatható, úgy fenti összegeket a Támogató részére minden bizonnyal maradéktalanul vissza kell fizetni cca 100 MFt nagyságrendben.

A Társaság ügyvezetője ezt a kérdést Felügyelő Bizottsága 2020. július 16-i ülése elé terjesztette, és a Felügyelő Bizottság a 8/2020.(VII.16.) sz. FEB határozatával a következő döntéseket hozta:

*„A Savaria Városfejlesztési Nonprofit Kft. felügyelő bizottsága 8/2020.(VII.16.) sz. határozatával kinyilvánítja, hogy a TOP-6.9.2-16-SH1-2018-00001 számú projektről, annak folytatásának lehetőségeiről, valamint a szabálytalansági eljárásról teljeskörű információt kapott az ügyvezetéstől.*

*A Felügyelő bizottság egyetért azzal az állásponttal, miszerint az ügyvezető kezdeményezze az Esport Universum Zrt. (székhelye: 1118 Budapest, Ménesi út 22., adószáma: 26084673-2-43) és a UNIQUE IMG Bt. (székhelye: 9932 Viszák, Fő út 56., adószáma: 21035447-2-18) 2020.01.09 napján megkötött szerződéseinek közös megegyezéssel történő megszüntetését.*

*A Felügyelő bizottság egyetért azzal, hogy az ügyvezetés a projektben közbeszerzési tanácsadóként közreműködő Dr. Kardkovács és Társai Ügyvédi Irodával megállapodást kössön a kármegosztás vonatkozásában, a Savaria Városfejlesztési Nonprofit Kft. oldalán ténylegesen felmerülő károk tekintetében, az Ügyvédi Iroda által megfizetendő, általuk előzetesen jelzett maximum 2.500.000,-Ft azaz kettőmillióötszázezer forint összegben.*

*A Felügyelő bizottság egyetért azzal az állásponttal, hogy a projekt további megvalósításának biztosítása és az eddig felhasznált támogatások visszafizetésének elkerülése érdekében az Esport Universum Zrt. és a UNIQUE IMG Bt. részére kifizetett, illetve ténylegesen elvégzett teljesítés szerint még járó mindösszesen mintegy 7.870.108,- Ft. azaz hétmilliónyolcszázhetvenezeregyszáznyolc forint összeg a Savaria Városfejlesztési Nonprofit Kft. saját, – a projekt terhére el nem számolható – költségeként kerüljön a társaság 2020. évi üzleti tervének I. számú módosításában a kiadási oldalon, míg a Kardkovács és Társai Ügyvédi Irodával megkötendő megállapodás alapján a társaságot megillető kármegosztásból befolyó összeg a bevételi oldalon rögzítésre, és az ezen összegeket is figyelembe vevő módosított üzleti tervet az ügyvezetés terjessze 2020. szeptember 30-ig a Felügyelő bizottság és Szombathely Megyei Jogú Város Közgyűlése elé.*

*A Felügyelő Bizottság egyetért azzal, hogy a társaság folytasson le rendezvényekkel kapcsolatos szolgáltatások megrendelésére vonatkozóan a közbeszerzésekről szóló 2015. évi CXLIII. törvény Harmadik Rész, XVII. fejezete szerinti, nemzeti eljárásrendben lefolytatandó nyílt közbeszerzési eljárást, és a nyertes ajánlattevővel kössön szerződést.*

*A Felügyelő bizottság egyetért azzal, hogy a vállalkozókkal történő esetleges sikeres megállapodást követően az ügyvezetés a Pénzügyminisztérium Jogi és RPF Felülvizsgálati Főosztály felé írásban nyilatkozzon arról, hogy az Esport Universum Zrt. és a UNIQUE IMG szerződései közös megegyezéssel megszüntetésre kerültek, a megszüntetés dokumentumait a Pénzügyminisztérium Jogi és RPF Felülvizsgálati Főosztály számára megküldje, illetve nyilatkozzon arról, hogy ezen szerződésekkel összefüggésben a projekt terhére költségeket nem kíván elszámolni. A Felügyelő bizottság egyetért azzal, hogy az ügyvezető a nyilatkozat benyújtásával egyidejűleg kezdeményezze a szabálytalansági eljárás megszüntetését, és a projekt kifizetések felfüggesztésének visszavonását.*

*A felügyelő bizottság egyetért azzal, hogy az ügyvezetés a Pénzügyminisztérium Jogi és RPF Felülvizsgálati Főosztály számára történő részletes válasz megküldése előtt kérje ki a tulajdonos Szombathely Megyei Jogú Város Önkormányzatának állásfoglalását.”*

Tekintettel arra, hogy a Pénzügyminisztérium RFP Jogi és Felülvizsgálati Főosztály által a bejelentett gyanú vonatkozásában az eljárás megindításáról szóló levél kézhezvételét követő 7 napon belül jogosult a Társaság észrevételt tenni, a Felügyelő Bizottság 2020. július 16. napján megtartott ülésének érdemi elemeiről a Főosztályt elektronikus levél formájában a Társaság 2020. július 16-án tájékoztatta. Levelében kitért arra is, hogy a Társaság tulajdonosa, Szombathely Megyei Jogú Város Önkormányzata tárgykörben eljárni jogosult bizottságának támogató döntését követően tud csak a FEB határozatban rögzített tartalmú nyilatkozatot aláírni és a Főosztály részére megküldeni, előreláthatólag a jövő hét folyamán.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019 (X.31.) önkormányzati rendelet 54. § (1) bekezdés 5. pontja kimondja, a Városfejlesztési, Idegenforgalmi és Sport Bizottság véleményezi az önkormányzat vagy intézményei által benyújtásra kerülő európai uniós és egyéb pályázatokat. Mindezek alapján kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2020. július „ ”**

**/: Horváth Soma :/**

**HATÁROZATI JAVASLAT**

 **…/2020. (VII.20.) VISB sz. határozat**

A Városstratégiai, Idegenforgalmi és Sport Bizottság ”A helyi identitás és kohézió erősítése Szombathelyen” elnevezésű, TOP-6.9.2-16-SH1-2018-00001 azonosító számú projekt vonatkozásában a Kedvezményezett Savaria Városfejlesztési Nonprofit Kft.-vel szemben 2020. július 9. napján megindított szabálytalansági eljárással kapcsolatosan Szombathely Megyei Jogú Város Önkormányzatának Szervezeti és Működési Szabályzatáról szóló 18/2019 (X.31.) önkormányzati. rendelet 54. § (1) bekezdés 5. pontja alapján – a Kft. felügyelőbizottsága által e tárgyban meghozott 8/2020.(VII.16.) sz. FEB határozatával egyezően – az alábbi véleményt alakította ki:

1. A Bizottság javasolja a Savaria Városfejlesztési Nonprofit Kft. ügyvezetőjének, hogy az Esport Universum Zrt.-vel (székhelye: 1118 Budapest, Ménesi út 22., adószáma: 26084673-2-43) és a UNIQUE IMG Bt.-vel (székhelye: 9932 Viszák, Fő út 56., adószáma: 21035447-2-18) 2020. január 9. napján megkötött szerződéseket közös megegyezéssel történő megszüntetéséhez szükséges intézkedések tegye meg.
2. A Bizottság javasolja a Savaria Városfejlesztési Nonprofit Kft. ügyvezetőjének, hogy a projektben közbeszerzési tanácsadóként közreműködő Dr. Kardkovács és Társai Ügyvédi Irodával kössön megállapodást a kármegosztás vonatkozásában, a Savaria Városfejlesztési Nonprofit Kft. oldalán ténylegesen felmerülő károk tekintetében, az Ügyvédi Iroda által megfizetendő, általuk előzetesen jelzett maximum 2.500.000,-Ft, azaz kettőmillióötszázezer forint összegben.
3. A Bizottság egyetért azzal, hogy a projekt további megvalósításának biztosítása és az eddig felhasznált támogatások visszafizetésének elkerülése érdekében az Esport Universum Zrt. és a UNIQUE IMG Bt. részére kifizetett, illetve ténylegesen elvégzett teljesítés szerint még járó mindösszesen mintegy 7.870.108,- Ft, azaz hétmillió-nyolcszázhetvenezeregyszáznyolc forint összeg a Savaria Városfejlesztési Nonprofit Kft. saját – a projekt terhére el nem számolható – költségeként kerüljön a társaság 2020. évi üzleti tervének I. számú módosításában a kiadási oldalon, a Kardkovács és Társai Ügyvédi Irodával megkötendő megállapodás alapján a társaságot megillető kármegosztásból befolyó összeg a bevételi oldalon rögzítésre.
4. A Bizottság felkéri a Savaria Városfejlesztési Nonprofit Kft. ügyvezetőjét, hogy a 4. pontban meghatározott összegeket is figyelembe vevő módosított üzleti tervét terjessze 2020. szeptember 30-ig a felügyelőbizottság és Szombathely Megyei Jogú Város Közgyűlése elé.
5. A Bizottság egyetért azzal, hogy a Savaria Városfejlesztési Nonprofit Kft. folytasson le rendezvényekkel kapcsolatos szolgáltatások megrendelésére vonatkozóan a közbeszerzésekről szóló 2015. évi CXLIII. törvény Harmadik Rész, XVII. fejezete szerinti, nemzeti eljárásrendben lefolytatandó nyílt közbeszerzési eljárást, és a nyertes ajánlattevővel kössön szerződést.
6. A Bizottság javasolja a Savaria Városfejlesztési Nonprofit Kft. ügyvezetőjének, hogy a vállalkozókkal történő esetleges sikeres megállapodást követően a Pénzügyminisztérium Jogi és RPF Felülvizsgálati Főosztály felé írásban nyilatkozzon arról, hogy az Esport Universum Zrt. és az UNIQUE IMG Bt. szerződései közös megegyezéssel megszüntetésre kerültek, a megszüntetés dokumentumait a Pénzügyminisztérium Jogi és RPF Felülvizsgálati Főosztály számára küldje meg, illetve nyilatkozzon arról, hogy ezen szerződésekkel összefüggésben a projekt terhére költségeket nem kíván elszámolni.
7. A Bizottság felkéri a Savaria Városfejlesztési Nonprofit Kft. ügyvezetőjét, hogy a nyilatkozat benyújtásával egyidejűleg kezdeményezze a szabálytalansági eljárás megszüntetését, és a projekt kifizetések felfüggesztésének visszavonását.

**Felelős:** Tóth Kálmán, a Városstratégiai, Idegenforgalmi és Sport Bizottság elnöke

 Dr. Kovácsné Takács Klaudia, a Savaria Városfejlesztési Nonprofit Kft. ügyvezetője

 (A végrehajtásért:

 Kalmár Ervin, a Városüzemeltetési és Városfejlesztési Osztály vezetője

 Nagyné Dr. Gats Andrea, a Jogi és Képviselői Osztály vezetője)

**Határidő:** 1-2; 6-7. pont: azonnal

3-4. pont: 2020. szeptember 30.

5. pont: 2020. november 30.